മട്ടന്നൂര് പഴശ്ശി ഡാം പ്രദേശം ടൂറിസം കേന്ദ്രമാക്കും കണ്ണൂര്: പഴശ്ശി ഡാം പ്രദേശം ടൂറിസം കേന്ദ്രമാക്കാന് മന്ത്രിതലത്തില് ധാരണ. ഇതിനായി ജലസേചന ടൂറിസം വകുപ്പുകള് സംയുക്തമായി വിവിധ പദ്ധതികള് ആവിഷ്കരിക്കും. ഇതുമായി ബന്ധപ്പെട്ട് ടൂറിസം മന്ത്രി പി.എ. മുഹമ്മദ് റിയാസ്, ജലസേചന മന്ത്രി റോഷി അഗസ്റ്റിന് എന്നിവര് പങ്കെടുത്ത് തിരുവനന്തപുരത്ത് യോഗംചേര്ന്നു. കെ.കെ. ശൈലജ എം.എല്.എ പഴശ്ശി ഡാം പദ്ധതി പ്രദേശത്തിന്െറ ടൂറിസം സാധ്യതകളെ കുറിച്ച് മന്ത്രിയുമായി സംസാരിച്ചിരുന്നു. പദ്ധതി നടപ്പിലാക്കാന് ടൂറിസം വകുപ്പുമായി സഹകരിച്ച് പ്രവര്ത്തിക്കുമെന്ന് മന്ത്രി റോഷി അഗസ്റ്റിന് പറഞ്ഞു. കണ്ണൂര് വിമാനത്താവളത്തോട് അടുത്തുകിടക്കുന്ന പ്രദേശമെന്ന നിലയില് വലിയ ടൂറിസം സാധ്യതയുള്ള സ്ഥലമാണ് പഴശ്ശി ഡാം പദ്ധതിപ്രദേശം. പരിസ്ഥിതിസൗഹൃദ ടൂറിസം മേഖലയായി പ്രദേശത്തെ വികസിപ്പിക്കുന്നകാര്യം യോഗത്തിലും ചര്ച്ചചെയ്തു. പ്രദേശത്തെ ടൂറിസം വികസനവുമായി ബന്ധപ്പെട്ട റിപ്പോര്ട്ട് തയാറാക്കാന് ഉദ്യോഗസ്ഥരെ ചുമതലപ്പെടുത്തി.